text:
lunedì 16 settembre 2013
Miôr lavâsi i dincj cu la cinise
Me cusin, cun chel dint nol podeve plui lâ propit indenant, jal diseve ancje Marie, lis seris cuant che al lave a morosâ e al tentave di bussâle. Al jere neri come il cjarbon, ma il piês, jessint frait patoc, e jere la puce che la crepe i lassave ta bocje. Puaret, nol saveve ce fâ ancje se al varès podût cumbinâ subit: bastave dome lâ li di Munari e fâlu gjavâ, ma le pôre e jere tante, e alore, s'al tignive in ta bocje istes ancje se a Marie, cuant che i palpave lis tetis, nol podeve bussâle. Une vere disgracie.
Une dî, par fortune, lât a bevi un tai li di Tilio, i veve contâde la sô disgracie a Colombe, la sô femine. Tilio, che al jere stât in Americhe, sintude la storie, li par li i veve dât la soluzion: invezit di lavâti i dincj cu la cinise, tu âs di lâ in speziarie e tu âs di comprâ il savon pe bocje cal ven propit da l'Americhe e che si clame dentifrici. Chel sì, ca ta monde e ta profume ancje se dentri tu tegnis un ledanâr...
Dome cussì, Marie, cuant che tu la bussis, si lassarà no dome palpâ lis tetis, ma ti fasarà cercjà ancje chel gust che lis feminis, no dutis, a fasin provâ al morôs dome dopo puartadis ta glesie.
Dit e fat, il dentifrici tal doman, me cusin, lu veve ben za biel comprât ancje se al costave un voli dal cjâf.
No savint dulà metilu e cemût doprâlu, intant, lu veve sistemât intune tace su le barconete dal seglâr, là che sô mari e tignive il savon dai plats.
Gnagne Palmire, puare femine, cressude ta miserie e patide tante fan e ancje par chest cul bultric simpri vueit, passade di chês bandis e sintût chel bon profum di mente che al vignive di chel tubet, no podeve tirâsi indaûr, veve propit di cerçâlu.
Tant, bastave dome zirâ chel sacrabolt di rudiele che e faseve di tapon e scliçâ un fregul ta panze dal tubet plen, che chel miscliç al sarès sbrissât subit in ta bocje.
E cussì son ladis lis robis, che pastute sauride di mente e veve jemplade la bocje di gnagne Palmire, che la pacjave contente come une Pasche. " miôr scliçâ ancjemò un fregul, - si diseve - tant il tubet al è grant, e nol capite ogni dì sot di vê sot il nâs une robe cussì buine.
Intant, la bocje si jere jemplade, e pacje che ti pacje chê pastute tant sauride no lave ni sù e ni jù. "Forsit cuntun fregul di aghe podarès judâmi par glotile"- si domandave puare gnagne, che si sintive ingolfade come un dindi cu la plere ta bocje.
No lu vessie mai fat. L'aghe insiemi cun la paste a jere deventade nuie altri che sbrume cun tantis bufulis ca jessevin par ogni buse che a cjatavin: pes orelis, pal nâs, pai vôi e jù par il sgrasaiâr: robis di scjafoiâsi. Puare femine, spauride e tosseve come une sbolse. Di chel pantan che i tignive incolade la lenghe no rivave a liberâsi. Dome, ben planc, man man che la sbrume e deventave aghe e veve tacât a tirâ flât come che Diu comande. Tante pôre e pissâsi tas mudantis par cerçâ un fregul di dentifrici? Si domandave puare gnagne passade la pôre. Miôr come une volte sintì ta bocje il profum de cinise!
di Nello Malisano
Etichetis: Contis, Gjenar ironic, Nello Malisano
venerdì 13 settembre 2013
il frico e la cime
Les Très Riches Heures du duc de Berry, ufizi des oris, 1412 [1]
dôs pitancis di paste antighe, che son simpri di mode. il frico: [2] lu crustin biel friabil o magari dut morbit. in ogni câs une fieste di piçui insù.
la cime invezit, no je di famee: cundut che in chê volte tancj furlans a son lâts, par lavôr, jù fin a Gjenue. tal puart. tal Ansaldo. a servî.
ce varano in comun? cence nancje un confin …
dutis dôs, vuê, ricetis ricercjadis: si ben che sul imprin a jerin fatis dome di scarts. di robe restade che vuai butâ vie.
Etichetis: Contis, Gjenar romantic, Gjenar storic, Passadôr
mercoledì 11 settembre 2013
Spieli cence bramis
Rafaêl al poià il gjornâl su la taule e al sbassà il cjâf metint il copin denant dai siei voi, cence dî nuie.
Jê i molâ un scufiot, cun plui strache che convinzion.
«Ancjemò un», al disè lui, cence tirâsi sù.
«O varai vût sîs agns e mi vevin puartade al funerâl di une agne di mê mari, a Bertiûl. In paîs la clamavin ducj la strie. A vevin ducj pôre di jê. Ma la visi come s'al fos cumò, brute, cui cjavei blancs e plene di grispis. Si jere jevade sù da la casse e jo a eri svignude. Mi àn puartade li di fûr suntune cjadreute di len.»
Etichetis: Contis, Contis dal Ostîr, Gjenar fantastic, Gjenar romantic, Raffaele Serafini
lunedì 9 settembre 2013
Micio-Micion
O jeri piçule e o vevi une mame zovine. O vivevi intun anonim palaç di perifarie. Cuant che o levi a zuiâ cui miei amîs spes il nestri puest preferît al jere un prât al cuâl si rivave par un troi di tiere batude. D’Istât chel prât al jere plen di papavars ros, barburicis celescj e paveis di tancj colôrs. Però la vere star dal prât e jere un micion peloson blanc e neri che o viodevin spes mieç platât te jerbe o pûr in moviment cun pas maestôs; par nô al jere il Re dai gjats, il Gjaton, il Micio-Micion. Al sameave che il prât al fos so; chel gjat al jere cussì grues che i frutins plui piçui a ‘nd vevin parfin un pocje di pôre. I nestris sempliçs zûcs a voltis a stiçavin la curiositât dal micion, che, tra une pavee e une lisierte, al veve un divertiment in plui cui nestris scherçs.
Tancj agns a son passâts di chê volte. O soi cressude. O ai vivût in altris puescj. O soi tornade in chel prât parcè che li dongje e je ancjemò la cjase di une vecje agne che o orevi saludâ. Il prât nol samee cambiât: al è Jugn e ven a stâi papavars, barburicis e paveis in bondance. A son passâts tancj agns dai timps de infanzie e pûr…cu la code dal voli a un trat mi è parût di viodi une gruesse sacume blancje e nere che si ficjave dentri de jerbe!
Cussì mi son tornadis iniment lis peraulis dal gno mestri spirituâl: si fâs clamâ Eduart ma in realtât al ven di lontan, de Indie remote. Lui al à simpri sostignût la teorie de reincjarnazion. Cui sa che chel gnûf micion dal prât nol sedi la reincjarnazion dal Re dai gjats di tant timp fa?
Tancj agns a son passâts di chê volte. O soi cressude. O ai vivût in altris puescj. O soi tornade in chel prât parcè che li dongje e je ancjemò la cjase di une vecje agne che o orevi saludâ. Il prât nol samee cambiât: al è Jugn e ven a stâi papavars, barburicis e paveis in bondance. A son passâts tancj agns dai timps de infanzie e pûr…cu la code dal voli a un trat mi è parût di viodi une gruesse sacume blancje e nere che si ficjave dentri de jerbe!
Cussì mi son tornadis iniment lis peraulis dal gno mestri spirituâl: si fâs clamâ Eduart ma in realtât al ven di lontan, de Indie remote. Lui al à simpri sostignût la teorie de reincjarnazion. Cui sa che chel gnûf micion dal prât nol sedi la reincjarnazion dal Re dai gjats di tant timp fa?
di Checo Tam e Ambra E.
Etichetis: Ambra E., Checo Tam, Contis, Gjenar romantic
mercoledì 14 agosto 2013
dîs di avost. di chest an
jerino chestis mans che cu lis flabis / a tignivin su i siums ? / jerino chestis mans, plenis di desideris, plenis di vivôr: a durmî strenzint imagjins ?
(“Bu eller miydi” di Fazıl Hüsnü Dağlarca, poete turc, 1914-2008)
***
Jenny, vincj agns fra siet mês. sax di contralt intune bande di reggae: ducj mulats cun tal sanc il respîr de Jamaiche, sumiade intal ritmi. e veve tacât cinc agns prin, pandint disevot. « tu sês minudine … » i comentin viodintle: po e tache a sunâ e no an dit plui alc altri.
“no woman no cry” par finî i concierts: ca mo là tai paîs. che dal ska fin al rasta e tornin fantats ancje chei dai setante: li, ricuarts cu la brame. culì, intese e passion.
“no woman no cry” di sunâle i diseve sô mari, cul sax: chê cjançon la ingusiave. il pari i prestave ogni tant la sô moto.
« sâstu frute … va planc ! »
e jê « al fâs cjalt, papà, sù po! o fâs dome une corse, viers val … ».
cuissà mai se il gravin ta chê curve o l’incei dal soreli: d’incuintri une panda. ma ce tancj incidents no si sierino in crups. o ceregnis. o cul zes tune gjambe, magari ancje in dôs. o tai braçs. no, li no! il serbatori de moto al sclope e si impie: cjapantle ad in plen: mans e muse, sul stomi. bregons e cjamese a son une fale. la studin cun sbrufs di doi estintôrs.
la passion e scomence. trê dîs? no, cuarante! e i amis ogni dî, jù in volte a Torin, centri grancj ustionâts. a cjatâle. sì … a cjalâle pal veri ! “cuissà mai lis sôs mans … par sunâ une altre volte …” e preà i infermîrs che i fasin scoltâ il dvd des cjançons, che magari si svee. e chei dî di sì, a ciere vierte, in pietât.
chel grant cûr picinin nol à ret. le à poiade su un nûl: blanc, dute blancje. in tes fassis che a jerin la sô gnove piel.
“no woman no cry” e cjantin pe messe, vuê i amîs a dut cûr: la mame si plee di plomp su la bancje. « bisugne vê fede ˗ al smorsee il plevan ˗ che lui al rigjave in ben ancje chest ». bisugne sei stupits: po tâs une volte!
jenny, frutine: di chest plen avost, i tiei îrs di fidance no cjatin doman. ma i amis cun amôr s’ai contin istès.
“no woman no cry” va indenant a sunâ: che ancje li s’insumiin un pôc di Jamaiche, respirantle cul ritmi dal to sax di contralt.
dal Passadôr
Etichetis: Contis, Gjenar romantic, Passadôr
lunedì 12 agosto 2013
mateçs dal destin
Ferdinand Georg Waldmüller, mari contadine cun trê dai siei fruts, 1840
… jenfri jerbis e ilusions / insiums e lambics / sperance e disconfuart / jenfri dut chel che al è e chel che o dovaressin jessi / su cheste tiere ugnule
(Tone Pavček, poete sloven, 1928-2011)
***
Zuan e Taresie e nassin a Madrîs intal 1850. e li ancje si sposin intal 1874. si cognossintsi di simpri: e son di fameis contadinis, fituâls ca mo là, des tieris dai conts di Colorêt.
jenfri il ’75 e l’85 e dan al mont siet fruts.
intai ultins agns, Zuan al è lât in Gjermanie a fâ la stagjon, parcè che lis regulis che guviernavin la tiere, non lassavin avonde par dutis chês bocjis [1]
ogni volte che lui al partìs jê e je ancjemò gruesse. si vuelin un ben di vite e si son usâts a cjapâ decisions in cunvigne: par chest la biele confidence che an tra di lôr, ju serene e ju cuiete.
Taresie une dì, di buinore, cualchi dì prin che lui al partissi pe gnove stagjon, si sente dongje intant che i slungje une gote di vin intal lat, che a lui i plaseve tant. po, sot vôs i dîs: « Zuan, trops fruts vino no ?». lui la cjale sturnît: nol capis. jê e va indenant cence spietâ rispueste: « siet… o vin siet fruts ... jo, a trente cinc agns, o tachi a sintî il pês di chestis gravidancis ... crodimal … e po ancje par chescj culi, dislatâts, dâts fûr, vignûts sù … e son agns dificii par ducj … »
Zuan la cjale simpri in cidin, intant che lu lampe un brut suspiet.
Etichetis: Contis, Gjenar romantic, Gjenar storic, Passadôr
mercoledì 7 agosto 2013
Cjançoncurte - Shaker Aamer
I cannot sleep, or stay awake.
"Cence aghe par trê dîs
No pues durmî, no pues stâ sù.Four months hunger strike.
Am I dead, or am I alive?
Cuatri mês siopar de fan
Soio vîf o soio muart?With metal tubes we are force fed.
I honestly wish I was dead.
Tubui di fier nus oblein a mangjâ
Te conti sclete: o ai voie di murî.Strapped in the restraining chair.
Shaker Aamer, your friend."
Peât cun cenglis ta la cjadree
Shaker Aamer, il to amì."In Camp 5, eleven years.
Never charged. Six years cleared.
Tal cjamp 5, par undis agns.
Mai acusât, mai liberât."They took away my one note pad,
and then refused to give it back.
"Il cuader che o vevi mal àn gjavât
Refudantsi di tornâmal.I can’t think straight, I write, then stop.
Your friend Shaker Aamer. Lost.
No rivi a pensâ, o scrîf, o moli
Il to amì Shaker Aamer. Lât.The guards just do what they’re told,
the doctors just do what they’re told.
Lis vuardiis a fasin il lôr dovê
I miedis a fasin il lôr dovê.Like an old car I’m rusting away.
Your friend, Shaker. Guantanamo Bay."
Un auto rot, che al rusinìs.
Il to amì Shaker. Guantanamo Bay."Don’t forget.
Visiti.
Etichetis: Cjançoncurte, Xabier Xogrâr da plêf
lunedì 5 agosto 2013
Une corse cuintri il timp
Al cjalcjave sui pedâi cun dute la fuarce de sô verde etât, ma i someave di no cori avonde par rivâ in timp a puartâ il sô aiût a chê frute che e stave murint.
L'aiar frêt di tramontan i scoreave la muse cun gotis di ploie glaçadis.
Un cîl scûr al veve invuluçât il mont ator, cuntune coltre grise di nûi sglonfs di ploie, un lamp di cuant in cuant al sbregave par un moment il penç di chê coltre, e un lusorut lontan i lassave tal cûr la sperance di rivâ in timp a salvâ chê frute.
Intant, intune cjamarute, tal slusignâ de lûs lizere di un pavêr, une mari, inzenoglade da pît dal jet de sô frute, che no deve plui nissun segn di vite, e preave il Signorut e la Madone, par chel zovin lât a cirî aiût.
Minio, cussi si clamave chel zovin che al jere dut cjapât ta chê corse cuintri il timp, nol sintive plui nuie, dome chel bati e bati simpri plui svelt dal so cûr, e ogni tant i pareve di sintî une vôs che i diseve: “pedale, pedale, une anime e je in pene, jê e spiete e brame il to aiût.”
Tun trat. intal slusorâ di un lamp, al à olmade une cjase, lagrimis cjaldis a corevin jù pe sô muse, tal so cûr al veve dome un pinsîr: grazie Signôr.
Cuant che al tucà te puarte de cjase dal miedi, al jere cence flât, dut travanât, propit sfinît, ma ancje content. Il miedi si presentà su la puarte dut sbarlufît, al jere a pene sveât.
"Siôr dotôr" i disè chel zovin cuntun fîl di vôs, " ae fie di Nuti i covente il so aiût, e je blancje come la cere e i mancje il flât"
Intun lamp, il miedi al jere da pît dal jet di chê frute, e la prime lûs da l'albe lu cjatâ ancjemò li, su la sô muse si viodeve la strache di chê gnotolade, ma ancje la contentece di vê salvade une vite.
di Plume di ingjustri
Etichetis: Contis, Gjenar romantic, Plume di Ingjustri
venerdì 2 agosto 2013
Istât
il garoful salvadi al fâs rosse le aghe dal sfuei …
fintant che l’Istât al cessarà il so miracul: compagn che lis feminis e plein lis lôr cotulis, o i predis e metint vie ducj i simbui, cuant che il sacrament al è distrigât …
(Emily Dickinson, 1830-1886)
***
fetis di fieste di muardi daurman, cence cualchi fastidi: jenfri ferbint, cuant che ogni dì al somee di vacance. i sparagns un sù l’altri, dâts al cramar de Basse e po ducj intun a gjoldi le angurie. madure. ridint, ma di gust, ancje cence parcè: se no chel di esisti. se no le sorprese di baticûrs in zermoi. di zuiâ in preludi al doman colm di insiums: che ognidun al à in olme.
… e lis frutis ?
jo chês frutis les ai inmò intai voi: gaiarinis e claris come tantis cisilis. e tant che cisilis non savarès plui clamâlis par non. al infûr di ‘Sesùte che non à dite mai nuie, deventant nome rosse. e Rinùte che e rideve di cûr, tal parâsi des mans lizeris e legris, svoladiis tal zuc, slungjadis curiosis tor chês formis tarondis ... boes, sù po!... stait fers …
magjie di seradis d’istât, sul cuel in face a la glesie, a gjondâ di bocons di esistence: smorseâ l’avignì puartant vie rideçs. e cirint ogni tant une cise, a parâsi: lôr di une bande, sot vie. e nô di chê altre, vosant: par un dasi valôr. i masclis si sa e son simpri indaûr in stagjon. iludintsi par là, di sfrancjâsi a peraulis.
ju ai pierdûts ducj di viste chei timps, cui amis e lis spietis. o soi lât vie lontan, intal plen de stagjon: inte grande citât, no savint di nissun. cence orts ni profums, si no chei dai marcjâts. no ai cjatadis ‘Sesùtis, e chi lis Rinùtis no ridin di cûr, lant di corse al parcè. cemût fâ: lâ indenant. smenteâ. par fortune, il confâ, no mi è mai mancjât. il padin lu ai cjatât: no domandi di miôr. di stes ogni istât mi fermi a cjalâ i bancons des anguriis. … ma e son come cocis! smavidis, lungjis. o ai provât a comprant cualchi volte: ma ai fruts no ur leve « e an masse seputis li ator: parcè, disistu … » o pues dîus di sigûr, che al è just tal lôr estri …
e jo di sigûr volarès cjatâ fûr chel plasè di cerçâ, in dut gust e inocence e cul stes baticûr, une fete di vite a leâ il cuarp cu l’anime. amant ogni istant cun mans che trimulin, lavris in sfese e voi ingropâts: in dute sorprese.
... po no si è mai contents!
dal Passadôr
Etichetis: Contis, Gjenar poetic, Gjenar romantic, Passadôr
Iscriviti a: Coments al post (Atom)


c: text/html

text:
lunedì 30 marzo 2009
La otave corsie
Di cuant che al jere stât assegnât al progjet par fâ sù i pilons dal gnûf tubul di scoriment dai trens pneumomagnetics, daûr dal plan di disvilup des grandis oparis de macroregjon, resonant sul fat che di cualchi bande chei pilons a vevin ben di sei poiâts, Maur si cjatave ogni tant a pensâ al mont di difûr, che lui, tant che ducj chei che a vivevin al 3-ST, nol veve mai viodût.
Ma di chê dì che, sul tren, de bussule ermetiche a flanc de sô, al puest dal solit student sbarlufît, e jere jessude jê e si jere peade su la sente a rimpet, il pinsîr dal mont di difûr al jere deventât un carûl che nol fermave un moment di roseâlu. Lu stiçave di gnot e di dì, a cjase e sul lavôr, fin che al veve scugnût ameti che chê strussie lu veve cjapât parcè che lui, tal mont improibît di parsore tiere, al veve voie di lâ propit cun jê!
Maur al veve vincjenûf agns e di feminis al tignive di vênt cognossudis no pocjis. Inte zornade libare, sul tart, dopo cene, al jentrave dispès intun olobordel, viert di pôc dongje dal Ipercom, juste daûr dal so apartament. Cualchi altre volte no i displaseve di lâ al Virtual: la sintetiche, in spiete sul marcjepît, lu cjapave pe man o par alc altri e lu puartave dentri, cisicantji inte orele… e lui al riduçave e nol rivave a dîi di no. Ma fis intai voi, come che al faseve cun jê, lant e tornant di vore tal scompartiment dal pneumomagnetic, nol veve cjalade mai nissune. I varès plasût di motivâi alc de sô intenzion di lâ difûr ma, fale che a vore, par servizi, o in apartament, fevelâ al jere improibît.
Da rest, nol jere timp plui ni par fevelâ ni par pensâ. Une volte dispeâts des sentis, i passizîrs a vevin dîs seconts par jevâ sù e jentrâ intes bussulis individuâls, prime che chestis si sierassin e a puartassin ognidun fin sul puest di vore, daûr dal program de zornade. Ta chê dì, Maur al doprà chei dîs seconts par cori fin sul riplan di servizi dal pilon de stazion mezane in cuote, tirâ fûr de sachete la clâf hardware che al veve cjapade sù di scuindon in ufici la sere prime e metile inte frissure juste de parêt: cence bisugne di sburts, il portelon dongje si jere viert, mugnestri, cuntun scloc. Une glotude par rindisi cont, intun marilamp, che jê e jere li, daûr di lui, e po… vie di corse, ducj i doi viers il mont libar di difûr!
Il puiûl al 25-PT, di dulà che e partive la scjalete che e puartave jù par tiere, al jere a cent e cincuante metris di altece. Un aiar fuart di garbin ur sgardufave i cjavei. Parsore e sot di lôr a rivavin e a partivin di ogni bande altris tubui cui pneumomagnetics didentri a sietcent a l’ore. La ombrene di chel berdei si poiave, in bas, su lis gobis de largjure e e disegnave, parie, une stele grandonone a nûf pontis. Dulintor, la plane e jere taponade dal mâr vert de foreste salvadie, foropade ca e là dome des spicis dai tors plui alts, juste a ret dai paîs là che une volte e viveve la int.Une ponte de stele e rivave a lenzi il flum di asfalt de autostrade viere, lassade abandon cu lis sôs siet corsiis par bande: a jerin masse misaris e lentis a confront cui tubons dai trens. Cun di fat, plui indenant, si viodeve ancjemò il splaç dal cantîr dulà che a vevin molât i lavôrs imbastîts par fâ la otave corsie.
di Gianfranco Pellegrini
Cjolte n. 26
Etichetis: Contis, Gianfranco Pellegrini, Gjenar fantasience, Onde Curte
mercoledì 25 marzo 2009
Vincjedoi
Vincjedoi fantaçons che a i corin sicu scoreâts daûr di un balon intun cjamp lunc 120 metris e larc 80 (cuissà se lis misuris a son iustis!)
O sin a Berlin, a son lis nûf di sere di domenie 9 di lui dal an 2006 daspò di Crist.
Si po prossumâ che chei vincjedoi fantats a sedin i miôr dal mont in cont di tirâ pidadis a un balon.
Cheste e je la finalissime dai campionâts mondiâi dal sport dal balon. Il Calcio.
Anno domini 2006.
A si cjatin cuintri lis rapresentativis di France e di Italie.
O sin sul 1 a 1. Nissune des dôs scuadris no je daûr a vinci.
Nol mancje tant a la fin. E al sucêt l’episodi che al decît il risultât.
E je une azion dai francês su la fasse drete, une azion che e samee pluitost complicade, ancje intorteade, ce vitis par puartâ un om dongje de puarte taliane e metilu in condizion di bati in goal!
Cenonè …ve’ un cross che al samee mugnestri, indreçât viers il limit de aree taliane.
E vele la note spice de star, de stele. Se li sul chel cjamp a son i 22 miôr dal mont, saraial ancje cualchidun che al è il miôr di chei 22?
Al è.
Al incuarne perfet e potent, indreçant la bale viers de puarte aversarie.
Al è un grant. Dome un grant al è in stât di trasformâ une azion intorteade intune ocasion di goal cussì limpide. Il gjeni si lu viot cuant che al si cjate propi lì e propi inta chel moment precîs. I vûl visâsi che ancje 8 agns prime, intal 1998, propit dôs sôs capocjadis tant che chestis i vevin regalât il campionât dal mont a la France!
Saraial cussì ancje intal 2006?
No.
A difindi la puarte de Italie al è un altri grant de serade. Un puartiron che al svuale a gjavâ vie la bale dal 7 dulà che e jere inviade a finî.
A difindi la puarte de Italie al è un altri grant de serade. Un puartiron che al svuale a gjavâ vie la bale dal 7 dulà che e jere inviade a finî.
La puarte e je salve.
La Italie ancje.
La Italie e deventarà campione dal mont.
Ancje lui al è un grant. E no dome pal colp dai rens, pal svual bielon, pal gjest atletic. Ma parcè che ancje lui è genial a cjatâsi lì e propit lì, intal moment iust.
O vuei dî.
Jo, cuant che organizavi partidis azardosis cui miei fîs e ducj i fantaçins dulintor, cinc par bande, cuatri, sîs, dipendeve di trops che a si jere, nissun al veve masse voie di lâ in puarte. Intune des dôs e finive simpri par lâ mê gnece, che e jere la uniche femine in chel trop di masclis!
E jê un pôc e seguive lis azions, ma daspò, pene che il zûc si spostave cuintri di chê altre puarte, e tacave a fâ rondoletis par so cont e ducj (ducj chei cun jê, si capis) a businâi, di stâ atente, ogni volte che la bale si inviave de sô bande.
O vuei dî.
Se in puarte pe Italie e fos stade jê in chê sere a Berlin…dificil che o varessin vints nô i mondiâi!
Ma in puarte pe Italie no jere jê. No podeve sedi jê.
Mê gnece e je francese.
Par chel o vin vint i mondiai!
di Laurin Zuan Nardin
Conte n. 26
Etichetis: Contis, Gjenar ironic, Laurin Zuan Nardin
lunedì 23 marzo 2009
La berbere ribel
Il pari di Karima i veve prometût che al veve capît e che a no la varès plui cuvierzude di pachis se a le cjatave scuvierte e cence chador. Naturalmentri al veve sburtât i fradis e lis sûrs a fâle tornâ a cjase. Cussì e jere tornade. Dut ben fin cuant che, trê mês dopo, il pari al à decidût di puartâ dute la famee in Maroc in vacance. Là, pene passâts la frontiere, i à filât une sberle e un vêl di meti subite disint che cumò a no varès vût plui nuie da dî e che se a no filave drete a le varès lassade culì.
Jê, che come so pari e sô mari e cjacare dome il berber e no sa ni lei, ni scrivi, ni cjacarâ l'arap e a capît subite che e jere freade.
Alore a si é tignude cuiete fin cuant che a son tornâts in Europe. Doi mês dopo e à scuvierzût che so pari, a Casablanca, al veve stât in comun a declarâ che e jere maridade cuntun om che jê a no veve mai viodût...
Di fat, il pari al veve ricevût 15000 dirams in cambi de fie. Cussì, il so futûr om, al podeve pretindi di lâ a stâ in Europe cun dute la famee.
Ma Karima e a dite di no e e je tornade a scjampâ di cjase.
Vuê e je a stâ cun Mohamed. Un om che a si è cjatade jê di bessole. A àn vût cuatri fruts. Ma cuatri fruts che, invezit di vê il non dal pari a àn il non di un scognossût che, secont la leç, al è il so om e che di dîs agns ju ricate disint che e varà il divorzi dome se a lu fâs vignî in Europe o se so pari i torne i bêçs ae sô famee.
- Pues crodi... E disè jê. Se a lu fâs vignî a mi denuncie par adulteri. E gno pari a mi domande prime di tornâi i bêçs e daspò a mi puarte jù par fâmi lapidâ!
Par fâle curte, o plui biele, Malika e a scrit un libri in dulà che e conte in lunc e in larc lis sôs tribulazions da cuant che e veve nûf agns. Il libri al à sucès e jê a sta deventant innomenade jenfri une minorance di musulmans e une maiorance di cristians.
Te ultime conference stampe, un miedi al si é alçât sù par contradîle par vie che jê e diseve che i miedis, ae domande dai gjenitôrs, a continuin a fâ fals certificâts di malatie aes frutis magrebinis par che a no ledin ai cors di gjinastiche.
Alore jê e a clamât dîs miedis a câs, par viodi ce che al é vêr, e in trê dîs e à vût 7 certificâts. Il prin a lu à otignût par vie postâl, cence nancje paiâlu e cence nancje mostrâ le frute.
L'ultin invezit, e Karima a i plâs di dîlu ai gjornâi, a i é stât refudât di un miedi marochin che i a dite che achì o no sin in Maroc e che la gjinastiche e la pissine a fasin ben aes frutis tant che ai fruts.
- Disêt ben che jo no ai pôre. E à zontât al gjornalist che i domandave se no veve pôre di fâsi copâ.
- Disêt ben che jo no ai pôre. E à zontât al gjornalist che i domandave se no veve pôre di fâsi copâ.
Prossime tape: doman par television.
La polizie e je visade... parcè che e à ricevût menacis di muart.
di Jaio Furlanâr
Conte n. 25
Etichetis: Contis, Gjenar sociâl, Jaio Furlanâr
venerdì 20 marzo 2009
I rincjins de Madone
Une dì jo e me pari si stave cjalant une vecje fotografie smamide in blanc e neri dal matrimoni par procure di une fantate dal paîs cuntun fradi di gno nono, che in chê volte al jere in Argjentine, dulà che si viodeve dute la famee in pose e cussì al à scomençât a contâmi cheste storie sucedude propit a gno nono, prin a çampe in pîts, in ultime file.
Prime però bisugne che us spieghi che la Madone te nestre glesie, a cjalâle ben di dongje, e à i rincjins. Un biel pâr… grancj a "lampadari", come chei che si viodin inte colezion "Perusini", i stan une vore ben, ma chel che plui mi fâs braure al è che e je stade propite mê none bisse, chê che inte fotografie e je sintade a drete de nuvice, a dâjai come pegn par fâ tornâ a cjase de vuere (la prime) gno nono, nassût tal 1893, e i siei doi fradis che ta chel timp a jerin stâts clamâts de Patrie a fâ il lôr dovê.
Cussì gno nono come tancj altris dal paîs, finîts però cul non sul monument de place, al partì al front sul Cjars, no si sa dulà, ma al jere finît ancje lui tal mieç dal pantan de trincee come Ungaretti al à ben descrit tes sôs poesiis, e cuissà forsit lu à ancje cognossût.
Cuant che il comandant al ordenà di saltà fûr de linie e partii al atac par concuistâ une cime, come che tai libris e vegnin clamadis "le battaglie", si cjatà a frontâ lis svintuladis des metraiis, lis bombis, al à viodût colâ i siei amîs di disgracie un par un, lui al è colât dentri une grande buse tal mieç des pieris dal Cjars, viodût che nol podeve lâ indenant parcè che il nemì al jere plui in alt di lôr e ju stave fasint fûr ducj, a pene che al podè al tornà indaûr…ma il comandant, contrariât parcè che a jerin tornâts vîfs, ju denunzià come disertôrs e cussì si è cjatât metût in file pe decimazion!
Lui al jere il numar nûf, cussì al à viodût a sparâ e colâ par tiere muart chel dongje di lui!
Lis batais sul front a lavin indenant e il so reziment al vignive di volte in volte spostât fin che une dì, dopo une pesante propagande cuintri il nemì austriac che al violentave lis feminis talianis, al fo mandât in perlustrazion di là des liniis dal nemì e subite al fo fat presonîr.
I austriacs i domandarin ce mistîr che al veve e lui al rispuindè che al jere marangon, alore lu meterin subit a fâ cassis di muart, intune cjase sierade cuntun grant curtîl, a durmî intal cjôt dai purcits suntun grum di paie. Di bevi aghe e di mangjâ nuie, cualchi patate e vonde.
Duncje le fan prest e scomençà a fâsi sintî tant che nol rivave plui a stâ in pîts. Alore par salvâ la piel al pensà di lâ a cjace…di pantianis.
Al veve leât cuntun filistrin un piron suntun baston e li fer par oris a spietâ che a passassin de fressure e cuant che a rivavin …zac! Lis impirave cul piron, une biele brustulide sul fûc, une spelade e…puar nono, al contave che a jerin cussì buinis e che graciis a lôr al à podût tornâ a cjase vîf … e regalâ, par gracie ricevude, ae Madone i rincjins di famee.
di Isa Dorigo
Conte n. 24
Etichetis: Contis, Gjenar romantic, Isa Dorigo
lunedì 16 marzo 2009
Nûf di Otubar
O crodevi che la piês robe che e podeve capitâmi fos ce che al è sucedût a Marieto, chel che al è colât dal cjariesâr grant e al è restât paralizât. Puaret… al bateve dome lis ceis. Sin lâts a cjatâlu, ancje cu la mestre e cul plevan. Ma ogni volte al discocolave i voi e al tacave a vaî, cussì vin fermât di lâ.
Prime di Marieto, crodevi che il piês che al podeve capitâmi al fos sedi lassât di Irme, ma a son bielzà trê agns che lu à fat e sì e no che mi visi di jê, cuant che la viôt a Messe Grande.
Il fat al è che jo no rivi a vê pôre di murî.
None Catine e à cirût di sclarimal, une volte, ma la mame i à dit di dut!
– Al ge lo dirè cuant c'al sarà pi grant! – i à businât.
Ma jo, un tichinin o vevi za capît: veve voie di dîmi che jo no pues murî, nancje di fan!
Cumò no sai se e je vere, ma soi sigûr di jessi diferent di chei altris fantacins.
A tredis agns soi sbrissât jù tal straplomp daûr di cjase e a rodolons soi lât a finîle fin di sot la mont. A mi jerin restadis intor dome lis mudantis.
A sedis agns, par zuiâ, mi soi butât inte aghe dal lât, la gnot dal ultin dal an, e o soi saltât fûr doi dîs dopo.
A disesiet soi lât sot la Flavia di Don Erminio; trê dîs dopo sot de coriere des cinc.
Doi mês fa, intant che o tornavi dal borc di sore, vignint jù a manete, o ai cjapât in plen la scrove dai Monticoli e le ai copade. La Lambreta jere a tocs, di no cognossile, e jo soi scjampât vie di corse, ma ancje chest colp no mi soi fat nuie.
Dome usgnot o ai capît ce che al pues jessi piês che murî.
O cjaminavi a dut sglavin sul rivâl dal lât gnûf, cjalant la aghe che e balave tal scûr. In chel, dal Toc, su adalt, o ai sintût dut un sdrumâ e fracassâ.
Un slac, o ai pensât prin che la mont interie mi colàs intor.
di Raffaele Serafini
Conte n. 23
Etichetis: Contis, Gjenar di orôr, Gjenar storic, Raffaele Serafini
venerdì 13 marzo 2009
Cidulis
«Rose!» al veve berlât Dree cun dut il flât che al veve intai polmons, cuant che al jere vignût il so moment. Al pareve che la cidule che al veve tirât, saltant e cisant jù pe cleve, no ves vût plui di fermâsi. Ae fin si jere sfantade tal scûr, glotude de fumate…
…Cidule jù pe’ rivis tu sês,
tu che tu impiis chest vivi toront…
Cjantuçant, Dree al pensave a Rose, che e jere deventade la sô femine e i veve dâts doi fruts, un par sorte. A jerin tornâts a stâ sù, in mont, intun stali metût a gnûf, daspò di vê vendût l’apartament in citât, là che lui al lavorave intal palaçon de Grande Rêt, e al leve sù e jù ogni dì. La matine, inte sô postazion di lavôr, al meteve manecis, stivalets e calotine cui sensôrs a piel e al faseve une tirade di sîs oris. A jerin agnorums aromai che nol tocjave une pene o une tastiere di chês dai vieris computers di une volte: cumò, si moveve dut cul pinsîr. Par altri, dut ce che al bisugnave movi al jere dentri de Rêt e no coventavin mans veris par spostâ alc di une bande a chê altre di une stanzie, di un palaç, di une citât o dal mont intîr.
Ma, di cualchi timp, i pareve di no viodi plui tant ben il confin fra cuant che al jere a vore, e al manovrave dut comunicant cence movisi a traviers dai sensôrs, e cuant che invezit al jere a cjase, e al trapolave cun ogjets reâi. No si visave, par esempli, se la sere prime al veve imbutiliât il refosc o se al veve fate une operazion parele dentri de Rêt, ae fin dal orari. No si visave nancje se al jere tornât cjase! Par cuintri al veve notât che, tai ultins timps, cualchidun di chei che a lavoravin cun lui si fermave, a voltis, ancje doi, trê dîs cence distacâ e daspò al sparive.
Ancje a lui i pareve di jessi li aromai za di une setemane. Al jere stuf e strac. Al veve bisugne des sôs montagnis, des scussis ruspiosis dai peçs, des pieris slissis des cimis, des guselis verdis dai pins pontadis te tele blave dal cîl. Al veve voie di scotâsi lis mans tirant une cidule in bore biel che al berlave il non di Rose.
Tornant cjase, in chê sere, in machine su la tangjenziâl, no i vignive il flât. Al ploveve, ma lui al veve tirât jù distès il finestrin par sintî, un moment, il fresc di difûr: di strani al jere che lis gotis di ploie su la muse no lu bagnavin!
Cence rindisi cont, e cence che si fos mot dal so puest di vore, Dree al jere jentrât intal progjet sperimentâl di biocomunicazion de Grande Rêt: cualchidun lu veve cjapât sù cun dut l’armamentari de sô postazion e lu veve puartât dentri di chel che, intal palaç, a clamavin il Laboratori di Svilup; altris a vevin proviodût a jemplâ di buride il puest lassât vueit cuntune montadure gnove.
…Cidule jù pe’ rivis tu sês,
che tu ti studis abàs de mont…
La machine e veve sbandât a çampe e e jere finide fûr strade, pôc prime dal casel.
Puntuâl, tal doman, in cronache, e jere jessude la gnove dal incident. Sot de fotografie dal proprietari, che si capive rigjavade de cjarte di identitât, i plui atents no si jerin dâts di maravee tal lei che il cuarp nol jere stât cjatât.
di Gianfranco Pellegrini
Conte n. 22
Etichetis: Contis, Gianfranco Pellegrini, Gjenar fantasience, Onde Curte
lunedì 9 marzo 2009
Al prossim casting a ti sielzin te
«Te prossime cjase che tu compris», e dîs Samantha, poiant la mascarute nere e spacolantsi vie i coriandui dai short di piel, «viôt di cjalâ ben trop che al è grant il garage Valter, a nol è pussibil che o vedin di smontâ tal curtîl par vie che, se no, no si rive a jessi des puartieris, dai. E sì che tu sês gjeometre».
«A nol è il garage, e je la machine che o ai cjolt, masse grande», i rispuint lui, piant la lûs de cjamare, «ogni tant, ti dîs la veretât, a mi vergogni un tic ancje di chei dongje, che mi viodin tirâle fûr e dentri pal pareurts».
«E daie», i fâs cuintri jê subite, «ancjemò cun cheste storie, la machine grandone le vin noaltris tant che Mauro e Deborah, compagn».
«E je vere», al conferme lui, disleantsi lis scarpis, «e po come veture mi plâs di murî, tresinte cjavai, une bombe viôt, dome che lôr a no son a stâ intune vilute cuntun gubatul juste par une Panda, a àn un palaç».
«Sigûr», i rispuint Samantha secje, «Mauro nol à micu di passâi doi mil euros al mês ae sô ex femine come te, al è stât furbo, la amante le à tignude platade e cussì...»
«Cussì ce?»
«Cussì,» e va indevant jê, «al pues parchegjâ il machinon a sotet e jentrâ dret in cjase, dut ca».
«Nol è par disi, Samantha», i fâs lui trancuil, «ma a butâmi par aiar il matrimoni cun telefonadis a dutis lis oris, a tu sês stade tu, o mi sbalio?»
«E ce vevio di fâ?» e rimbeche subit jê, «stâ simpri platade, jo, fighe come che o soi, lassant dut il spazi ae tô ex? Vignint cun me ninin tu âs dome vuadagnât dai, jo vincjesiet agns e tu cuarantetrê».
«Che nissun mai dâ però», al salte su lui content, metintsi a puest il çuf come chei da publicitât dai shampoo, «cjale ca, nancje un cjaveli grîs».
«Chest al è ben vêr, no ti varès robât se no», a lu confuarte jê smicjantlu intune maniere che i ribalte il sanc.
«Ti ise plasude la serade?» i domande Valter, tant che jê, bielzà mieze disvistude, a si juste il perizome par mostrâi ben il tatuaç; che e à da pît de schene.
«Sì, avonde», e dîs la fantate cjalantsi tal spieli e bagnantsi cu la lenghe la ponte dal dêt medi, «ancje se a no ai capît cheste novitât di tirâsi coriandui; va ben che o sin a Carnavâl, ma mi à dât fastidi».
«Dai, e parcè»?
«Parcè che jo», i rispuint Samantha frede, «cheste robe di metisi la mascare e lâ in Slovenie tai clubs par scambiscj dopo vê pierdût bêçs al casinò no le fâs par zuiâ, par divertîmi; par me, e continue, cu la vôs che si romp, e je une robe fuarte, impuartante, a mi da la sigurece che mi covente».
«A si lu viôt pene che tu montis sul cubo par fâti sielzi», i fâs lui content, «tu sês la miôr aromai, tu ti movis tant che une star de lapdance, sâstu? Secont me tu sês pronte».
«Dîstu?» i rît jê dute braurose, vignint cu la bocje a mieç milimetri de sô.
«Sì, sì», i sunsure lui, aromai pierdût e cul cûr che i bat a mil, «tu sês pronte, prontissime, stavolte a no va strucje come l’an passât che ti àn eliminade; al casting dal prossim reality, chest colp, o soi sigûr, a ti cjolin ancje te».
di Maurizio Mattiuzza
Conte n. 21
Etichetis: Contis, Gjenar ironic, Gjenar sociâl, Maurizio Mattiuzza, Onde Curte
venerdì 6 marzo 2009
Marie di Padiâr
Voaltris o vi domandarês ce che o stoi fasint achi sentât. O stoi spietant. E no di Pôc. Ma di agns...
Nol è il gno periodi miôr... A ‘nd ai vûts ancje di biei, cuant che o cognossevi Marie di Padiar. E jere un tipo stramp. Par chel sô mût di movisi tu rivavis a cognossile di lontan. Ancje par vie che veve simpri daûr chel cjan. Anzit, une cjice!O ai simpri pensât che e crodès di jessi al centri dal mont. E veve lis sôs ideis, dispès sbaliadis, ma ogni robe che e diseve la diseve cun snait.
Dutcâs jo o ai simpri vût bisugne di cualchidun che a mi disès ce fâ, naturalmentri par fâ il contrari... E nô si barufavin dispès, ma chest strani rapuart al mi dave energjie. Cumò mi samee di rindimi cont che dute la mê energjie e vignìs fûr par dimostrâ alc a jê. Chel snait lu metevi ancje tal lavôr. No mi va di fevelâ di chest ma ven a stâi che o rivavi a vuadagnâ ben.
Ma no stêt crodi che Marie e fos ce tant sigure di sè. Se tu sês il centri dal mont tu puedis finî par jessi lontan di ducj, di bessôl.
E tacà a cjacarâ di lâ vie, di lâ tal forest.
Jo no i ai dit nuie cuant che e je partide... No j vevi mai dit nuje di chel che a mi vignarès di dî cumò. Jo di agns no fâs plui nuie, mê mari mi cjale preocupade. O tiri indenant cui bêçs vuadagnâts in chel periodi, no spindint nuie par lâ fûr e vie indenant.
Cumò la mê ocupazion principâl e je chê di lâ lì dal rivâl de roie di viâl Vât a tirâ claps inte aghe.
Nol è il gno periodi miôr... A ‘nd ai vûts ancje di biei, cuant che o cognossevi Marie di Padiar. E jere un tipo stramp. Par chel sô mût di movisi tu rivavis a cognossile di lontan. Ancje par vie che veve simpri daûr chel cjan. Anzit, une cjice!O ai simpri pensât che e crodès di jessi al centri dal mont. E veve lis sôs ideis, dispès sbaliadis, ma ogni robe che e diseve la diseve cun snait.
Dutcâs jo o ai simpri vût bisugne di cualchidun che a mi disès ce fâ, naturalmentri par fâ il contrari... E nô si barufavin dispès, ma chest strani rapuart al mi dave energjie. Cumò mi samee di rindimi cont che dute la mê energjie e vignìs fûr par dimostrâ alc a jê. Chel snait lu metevi ancje tal lavôr. No mi va di fevelâ di chest ma ven a stâi che o rivavi a vuadagnâ ben.
Ma no stêt crodi che Marie e fos ce tant sigure di sè. Se tu sês il centri dal mont tu puedis finî par jessi lontan di ducj, di bessôl.
E tacà a cjacarâ di lâ vie, di lâ tal forest.
Jo no i ai dit nuie cuant che e je partide... No j vevi mai dit nuje di chel che a mi vignarès di dî cumò. Jo di agns no fâs plui nuie, mê mari mi cjale preocupade. O tiri indenant cui bêçs vuadagnâts in chel periodi, no spindint nuie par lâ fûr e vie indenant.
Cumò la mê ocupazion principâl e je chê di lâ lì dal rivâl de roie di viâl Vât a tirâ claps inte aghe.
di Dree Venier
Conte n. 20
Conte n. 20
Etichetis: Contis, Dree Venier, Gjenar sociâl
Iscriviti a: Coments al post (Atom)

robotstxt: allowed

filter: keep


text:
lunedì 27 luglio 2015
Là che no nus viôt nissun
6 coments:
- Mario Sommarti ha detto...
-
Ben plan, o jeri lât sù di zîrs e mi viodevi bielzà di sei il Sergji par menâle a fâ il bagn in tun riù:-) Invezit tu mi âs fat vignî sù le cjançon di Modugno che forsit aventi jù pe Sicilie si ricuardin inmó chel so core a core di: Ie mammete e tu..
Jaio
- 27/07/15, 20:32
-
-
No, no Mario. Dute colpe de braide di Nibil e dai raps di american che jerin jenfri lis vîts.
Gracie
Nello Malisano
- 28/07/15, 11:07
- Galliano ha detto...
-
Nello e somee une poesie.
A chei di une cierte etât nus scjalde i vues e l'anime.
La cjalade incuisitore de mari no faseve altri che sveâ ancjemò di plui i ardôrs dai doi zovins.
Biele, mi a plasût.
Un abraç
- 28/07/15, 16:38
-
-
Nelo, o lei dome cumò la conte. O jeri sigûr che la braide di Nibil e jere a Feagne.... Bepi
- 28/07/15, 23:13
-
-
Galiano i tiei preseaments mi drecin la creste par dabon. Gracie E po o soi content di veti scjaldade la anime. Bepi, vere le braide di Nibil e jere a Feagne dongje de latarie. Al jere il vignâl che cul so bacò, merlot e merecan al clamave la zoventût sot lis sôs spaleris a disfredâ un fregul i lôr ardôrs.
Mi plaseve la ue ancje a mi.
Nello Malisano
- 28/07/15, 23:54
-
-
Dispo Nelo,no al'è che Marie si avodave a la braide di Nibil, par mangja uve intant che Sergji al disbratave la vore? chi sì che a Sergji ai varess savut di sal "il pane altrui" Lussian
- 30/07/15, 09:06


text:
Passe
2.500 personis a àn partecipât a Gümülcine / Komotini, in Grecie,
a di une manifestazion inmaneade par domandâ il rispiet dai dirits
linguistics, culturâi e politics de minorance turche de Tracie. In
dì di vuê, lis autoritâts greghis a van dilunc a dineâ la
esistence di minorancis linguistichis e nazionâls dentri dai confins
dal stât e a previodin ciertis misuris di tutele dome ae minorance
musulmane che e vîf in Tracie e che e cjape dentri però turcs,
pomaks e macedons. La iniziative e à jevât no pocjis tensions e la
polizie si è scuintrade cuntun grup di militants neofassiscj di Albe
Dorade che al voleve impedî cu la fuarce la manifestazion.
Font:
EFA,
24/07/16


text:
Cul prin di
Lui la Cravuazie e je deventade il vincjevotesim stât de Union
Europeane, un apontament che al è stât saludât cun cetantis
iniziativis e che al à puartât intal paîs balcanic i rapresentants
principâi des istituzions comunitariis. Cui passe cuatri milions di
citadins cravuats inte UE a jentrin ancje uns 250 mil personis che a
partegnin a comunitâts minorizadis. La Costituzion de Republiche
cravuate e ricognòs in maniere esplicite plui di vincj minorancis,
ven a dî albanês, arumens (o valacs), austriacs, bosgnacs, bulgars,
cecs, ebreus, montenegrins, ongjarês, polacs, rom, rumens, rus,
rutens, serps, slovacs, slovens, talians, todescs, turcs e ucrains.
Daûr dai dâts dal censiment dal 2011, la comunitât minoritarie
principâl e je chê serbe cun cuasi 190 mil personis (4,36% de
popolazion); daûr di chê o cjatìn la comunitât bosgnache (passe
30 mil personis), chê albanese (pôc plui di 17 mil personis), chê
taliane (pôc plui di 17 mil personis) e chê rom (pôc mancul di 17
mil personis). Par solit lis lenghis minoritariis a son dopradis inte
aministrazion publiche e inte istruzion là che almancul un tierç de
comunitât locâl al declare di partignî a une des minorancis
nazionâls ricognossudis, une situazion che in realtât e interesse
dome sîs des nazionalitâts ricognossudis ven a dî serps, talians,
cecs, ongjarês, rutens e slovacs.
Font:
Wikipedia, Balkan Insight, 30/06/13


text:
L’euskara
– il basc – al è simpri di plui une lenghe dai e pai zovins. Lu
dimostre, par esempli, il studi fat di Soziolinguistika Klusterra
inte localitât di Andoain dulà che, analizant lis conversazions de
comunitât locâl, si à viodût che il basc al è plui doprât par
relazionâsi intes gjenerazions zovinis, sei tra di lôr che cui
adults. Merit dal sigûr des politichis linguistichis puartadis
indenant intai ultins trente agns, ma merit ancje di progjets di
promozion de lenghe tant che “Ika Mizka” che tra Otubar e
Dicembar al tocje trê campus universitaris bascs cui zovins a contat
diret cun personaçs famôs che si confrontin cun lôr su lis
sodisfazions e sui pidiments leâts al fevelâ par euskara. I ospits
de edizion di chest an a son il musicist Fermín Muguruza, la coghe
internazionâl Aizpea Oihaneder, la atore Aitziber Garmendia, i
regjiscj Asier Altuna e Telmo Esnal, l’architet Koldo Telleria,
l’alpinist Alex Txikon, la stiliste Iraia Oiartzabal e il balarin
Jon Maya.
Font:
Diario Vasco, 21 e 25/10/13


text:
L’Udin al piert, ma al zuie avonde ben, par sigûr miôr di cemût che al veve zuiât fin cumò, e salacor al pues rivendicâ ancje alc in cont dal risultât, stant che se al ves puartât a cjase un pontut nol sarès stât nuie di falât.
Nossere a Turin la scuadre di balon furlane e à mostrât une muse gnove, plui biele e plui grintose.
La rivade in bancjine di Luigi Delneri i à fat ben ai zuiadôrs, al ambient e ancje al zûc. Cun di fat, ae vilie de partide cuintri de Juve l’alenadôr furlan al veve domandât ai siei di vê snait e determinazion e vie par dut l’incuintri i blancs e neris cu la maie blu a àn rispuindût inte maniere juste.
Denant dal 4-4-2 de Juve la scuadre furlane si presente cuntune disposizion dinamiche che e mude dal 4-3-3 in posizion di atac al 4-5-1 tal moment che al covente difindi. La sielte tatiche e je chê juste, stant che i parons di cjase no rivin a fâ alc e ce, fûr che une conclusion di Mandzukic.
L’Udin si difint cun sintiment ma soredut al mostre di jessi in stât di fâur ancje un tic di pôre ai parons di cjase, cul dopleâ lis marcjaduris e cul fâ ancje un pôc di pressing. Al rive cussì il gol dal vantaç furlan, juste dopo mieze ore di zûc: erôr dopli tra Evra e Hernanes, inseriment di Jankto, tîr e… un a zero!
La reazion de Juve e je dute tal cjâf, tes gjambis e tai pîts di Dybala, che prime de polse al segne il gol dal un a un cuntune biele punizion.
Tal secont timp Allegri al prove a sburtâ indenant i siei zuiadôrs cun Cuadrado chel ven mandât in atac e Dybala che si slargje a man drete.
I ecuilibris de partide no cambiin masse, però la Juve e rive a vuadagnâsi un rigôr suntun fal di De Paul su Alex Sandro: dal discut al tire Dybala – ancjemò lui – e al segne. A chel pont la Juve e cîr di difindi il risultât, intant che l’Udin al prove a dreçâlu: par vincj minûts Buffon nol à masse impegns, ma tal ultin cuart di ore al à il so bon ce fâ par salvâ il risultât su lis conclusions di Thereau e Zapata.
Si à viodût il zûc – cul 51% di possès de bale – e si à viodût ancje il caratar. Se l’udin al larà indenant cussì si viodaran ancje i risultâts.
Viodarìn.


text:
La
campagne Líofa, inviade intal Setembar dal 2011 dal ministeri pe
culture de Irlande dal Nord cun chê di sburtâ la int a imparâ e a
doprâ il gaelic irlandês, e à cjatât un sucès cence precedents
che al à puartât a incressi i siei obietîfs. Cun di fat, sul
imprin, la iniziative si proponeve di cjatâ fûr un miâr di
personis che si impegnassin in maniere formâl a imparâ e a tacâ a
fevelâ par irlandês dentri dal 2015. A vuê però a son passe 13
mil lis personis che a àn za sotscrit l’impegn domandât de
campagne. I organizadôrs de iniziative a àn cussì decidût di alçâ
l’obietîf che si vevin proponût e di puartâ a 20 mil il numar di
sotscritôrs che si impegnin a imparâ e a doprâ la lenghe dentri
dal 2020.
Font:
BBC,
05/09/15


text:
domenica 29 marzo 2009
Ce nus fasino bevi?
Jessi informâs nol baste mai!! Dal 1 di avôst si podarà fà il vin rosat, misclizand vin rôs e blanc fin a vè un color di propit gradiment. Chist el suced zà atôr pal mond e alore ancje in Europe si à di fà cussì--> parcè?? Mi visi di un viaç in Provenze, patrie dai vins rosâs tradizionai e di parfums e colors une vore particolars. France e ancje Italie son lâs a protestà ma le famose commmissarie UE Mariann Fischer Boel samèe propìt che no gambi idee. Si scugnarà lei cun atenzion lis etichetis e cirè lis peraulis "vino rosè tradizionale" par jessi sigurs di ce che si bef!!!!!
Pubblicato da spirt di vin a 09:33
Etichette: cronache, imitazions
Nessun commento:
Iscriviti a: Commenti sul post (Atom)


text:
La
coalizion sovraniste basche EH Bildu e veve nomenât Arnaldo Otegi
tant che candidât president (lehendakari)
de Comunitât Autonome Basche pes elezions in program ai 25 di
Setembar. Otegi al è jessût di preson intal Març di chest an dopo
di vê scontade une sentence a sîs agns e mieç di presonie pe sô
funzion di vuide intal procès di pâs unilaterâl inviât intal Paîs
Basc: une sentence di stamp politic che e veve jevât no pôcs dubis
te stesse cort costituzionâl spagnole e che e je ancjemò al esam de
cort europeane pai dirits umans. Chel istès, la avocature gjenerâl
dal stât e à domandât ae zonte eletorâl de Gipuzkoa, competente
pal câs, di impedî la sô candidature. L’organisim di control lu
à declarât “inelegjibil”: une decision che EH Bildu e à
decidût di impugnâ. La coalizion sovraniste e à ancje fat savê
che no proponarà un candidât president alternatîf rispiet a Otegi.
Font:
Naiz:,
24/08/16;
EFA, 25/08/16


text:
Dilunc
vie de campagne eletorâl il partît conservadôr britanic si veve
impegnât a difindi i fonts e la indipendence editoriâl di S4C –
la television par galês associade ae BBC – ma cumò il guvier di
Londre, che al è propit intes mans dai Tories, al à in program di
taiâ i finanziaments pe emitente televisive galese. Si à duncje
tornade a inviâ une mobilitazion cuintri dai tais che e met adun sei
organizazions tant che la Cymdeithas yr Iaith Gymraeg, sei
parlamentârs galês a partî dai nazionalitaris dal Plaid Cymru che
a domandin che lis risorsis e lis competencis pe radiotelevision in
lenghe galese a sedin trasferidis ae Assemblee nazionâl dal Gales.
Fintremai il deputât conservadôr Guto Bebb al à criticât
l’intindiment dai siei coleghis di partît par vie che al pant un
messaç cetant negatîf sul impegn dai Tories pe lenghe galese.
Font:
Daily Post,
26/11/15


text:
Al
torne a cressi il scuintri dentri de Bosgne tra lis autoritâts
federâls e la Republika Srpska,
o sei la entitât aministrative a maiorance serbe. Dut al partìs de
decision des autoritâts serpis di celebrâ tant che fieste nazionâi
i 9 di Zenâr, o sei la date che intal 1992 e jere stade proclamade
la Republika Srpska.
La normative che lu previôt e je stade però boçade de cort
costituzionâl che le à considerade discriminante par chês altris
comunitâts de federazion e i à dât sîs mês aes autoritâts
serbis par mendâ la leç. Dut câs la decision e à crevât in doi
la cort cui trê judiç internazionâi e i doi bosgnacs che a àn
votât cuintri de leç e i doi judiçs serps e i doi cravuats che a
àn votât a pro. A front di cheste situazion i dirigjents dai
principâi partîts de Republika Srpska
si son dâts adun ai 29 di Novembar e, di une bande, a àn concuardât
di domandâ ae Assemblee federâl di clamâ dongje un referendum
popolâr su la fieste e, di chê altre bande, i àn dât 120 dîs di
timp par riviodi la composizion de cort costituzionâl eliminant i
judiçs internazionâi. Chest gnûf scuintri al va a incressi la
tension che za di timp e je tra lis diviersis parts de federazion e e
va a blocâ ogni tentatîf di riforme istituzionâl.
Font:
Balkan Insight,
30/11/15


text:
Benvignūts
sul sīt di "La Via dell'Ambra - Guide & cultura in Friuli Venezia Giulia"
O promovģn, cun di plui ativitāts culturāl e o proviodģn servizis di acompagnament ancje fūr dai confins regjonāi. O sarģn contentis di ricevi turiscj di dutis lis etāts. O vin un voli di rivuart pes scuelis: a chestis, oltri a lis classichis visitis guidadis, o proponģn ativitāts didatichis in classe e intai puescj.
© 2010-17
Copyright La Via dell'Ambra - Guide & Cultura in Friuli Venezia Giulia
C.F. 90110030328 P.IVA. 02701360303
Tutti i diritti riservati.
Udin, palaē dal vescul, afrescs
O sin guidis turistichis autorizadis de Regjon Friūl Vignesie Julie e si augurģn che, dopo vź visitāt il nestri sīt, o vedis voie di vignī cun nō a scuvierzi une regjon piēule ma plene di sorpresis.
Fra la cueste da l'Adriatic e i jōfs des Alps e je une tiere che e ufrģs une grande e sorprendģnte varietāt di ambients naturāi e urbans, une ricjece di tradizions, lenghis e savōrs che no ąn paragons e che a derivin de sō peculiaritāt di regjon di confin.
Intai agns o si sin specializadis in tours enogastronomics, visitis guidadis par ospits di aziendis locāl, escursions e riceviment par ospits des nāfs di crosere.


text:
Joibe ai 28 Lui, h 21:00
di Yossouf Amine Elalamy
Leture seniche Franco Castellano
Percussions Zlatko Kaučič
Traduzion furlane Federico Rossi e Maria Bruna Pustetto
Intervent telefonic dal autôr
“Les clandestines” al č un libri-conte complen di emozions, ch’al ŕ vűt cetancj ricognossiments internazionâi. Al č stât scrit di un dai plui impuartants autôrs contemporanis dal Maroc, president dal Pen Club, associazion internazionâl ative di scuasit un secul, ch’e cjape dentri i scritôrs plui grancj dai difarents paîs.
Cheste opare leterarie e disegne un mosaic naratîf di sugjestion potent, ch’e rive tal compit dificil di gjavâ fűr dal anonimât fat da lis gjeneralizazions, da la asuefazion e da l’astrazion di etichetis come “migrant”, tredis vitimis da la tragjedie che si consume ogni dě ta lis aghis dal Mediterani e dilunc da lis nestris cuestis. Storiis dramatichis e lagrimosis che a tornin a chęs vitimis dignitât umane e chel spessôr esistenziâl ch’al bat di sentiments, di storiis e di ricuarts, di desideris, di insiums. Insom di vite. E ven fűr une dimension umane cetant ignorade da lis cronachis e da lis analisis sociologjichis e da la politiche.
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friűl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetâl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietât culturâl
Lâ vie di lŕ (Furlans da l’Europe da l’Est)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediâl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Associazion culturâl Colonos
v. Zuan di Udin, 8
33050 Vilecjasse di Lestize (Ud)
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
30 settembre 2008
A proposit di Expro
Mi à fat plasê di lei sul notiziari di Confindustrie un articul di une pagjine interie su la mostre Expro de Pro Majano. Compliments a la pro loco!
Ve chi l'articul publicât sul notiziari di Confindustrie di Udin.
Ve chi l'articul publicât sul notiziari di Confindustrie di Udin.
29 settembre 2008
Mandi Enrico
O soi inmò cence peraulis. Mandi Enrico.
28 settembre 2008
Biel cun anime
No soi mai stât un grant passionât di cine. No cognòs i atôrs, no sai nuie de lôr vite. Cuant che o ai sintût che al è muart Paul Newman però ancje jo o soi lât a leimi i gjornâi e vuê o soi restât une vore impressionât di cheste interviste di Oriana Fallaci che i veve fat a Vignesie tal 1963 (te foto, un moment de interviste).
26 settembre 2008
Un referendum sul referendum
Thermo nus segnale la letare di Fausto Floreani che sul Messaggero al propon un referendum sul progjet di recupar dal Ospedâl Langobart di Sant Zuan a Sant Tomâs. E jo us domandi un parê chi in bande, a proposit di cheste idee: cjalait chi la letare.
25 settembre 2008
Ancje jo te Puccifamee dai Pucciamîs
Piçule parentesi di lezerece cuntun ringraziament al sît dai Corona's che mi à fat jentrâ te simpatiche famee dai Pucciamîs: ve chi il Puccichris77, ven a stâi la version dissegnade dal sotscrit. O ai preseât une vore i ocjaluts e i murseluts ros!
Un grazie al Dree, al Loma e al 30Marlboro.
Un grazie al Dree, al Loma e al 30Marlboro.
24 settembre 2008
La mostre dal Dree
Ve chi un ricuart de inaugurazion de mostre dai Gnognos in ocasion di Friulidoc li de Filologjiche. O soi stât content pal Dree che al à vude la ocasion di meti in mostre i siei dinosauruts, ma o ai vude come la impression che al è mancjât alc.
Forsit in Filologjiche e je inmò une cierte distance gjenerazionâl: mi spietavi plui atenzion par une atrazion che e je stade preseade une vore di bande de int, ma che ta chê sere de scree mi à parût un tic trascurade stant che dut i sorestants a son lâts di corse a plan tiere a vierzi chê altre mostre invezit che fermâsi un moment di plui parsore a taiâ il "nastri" cul Dree. A part chest, o torni scrivi: o soi content pal papà dai Gnognos! Bulo!
Forsit in Filologjiche e je inmò une cierte distance gjenerazionâl: mi spietavi plui atenzion par une atrazion che e je stade preseade une vore di bande de int, ma che ta chê sere de scree mi à parût un tic trascurade stant che dut i sorestants a son lâts di corse a plan tiere a vierzi chê altre mostre invezit che fermâsi un moment di plui parsore a taiâ il "nastri" cul Dree. A part chest, o torni scrivi: o soi content pal papà dai Gnognos! Bulo!
23 settembre 2008
Sgarfefurlans e Unesco
Tal an internazionâl des lenghis, la trasmission di Loris Vescovo (te foto cu la maiute nere) e je stade inseride tal sît de Unesco cuntune schede dute sô. Bulo Loris e compliments a ducj chei che a àn lavorât par cheste trasmission.
22 settembre 2008
Renza Barazzutti e lasse il Consei comunâl
Vinars ai 26 di Setembar, zornade europeane des lenghis, si darà dongje il consei comunâl. Ve chi l'ordin dal dì.
La novitât che mi à lassât plui smaraveât e je chê des dimissions de conseire di Intesa per Majano Renza Barazzutti che e vignarà sostituide. E un tic mi dispâs parcè che su ciertis cuistions, come pe tutele linguistiche, e à posizions che o condividevi.
Pluitost mi sarès spietât lis dimissions di cualchidunaltre, ma cumò no mi vâ di cavilâ.
E alore o dîs: mandi Renza e benvignût a Valdi Minisini di Sant Salvadôr.
La novitât che mi à lassât plui smaraveât e je chê des dimissions de conseire di Intesa per Majano Renza Barazzutti che e vignarà sostituide. E un tic mi dispâs parcè che su ciertis cuistions, come pe tutele linguistiche, e à posizions che o condividevi.
Pluitost mi sarès spietât lis dimissions di cualchidunaltre, ma cumò no mi vâ di cavilâ.
E alore o dîs: mandi Renza e benvignût a Valdi Minisini di Sant Salvadôr.
21 settembre 2008
Contradizions
Cuant che cualchi mês indaûr al jere tacât l'iter pe aprovazion de gnove leç su la lenghe furlane, une vore di conseîrs dal Centridiestre a vevin contestât cheste iniziative disint che no jere une robe utile di fâ. Cumò tancj di chei stes conseîrs, tra chescj Piero Camber, un dai plui contraris a la tutele de lenghe furlane, a àn presentât une propueste di leç pe tutele dal triestin, dal bisiac, dal graisan e altris dialets venits, cirint di passâ come i difensôrs de varietât linguistiche de nestre regjon. Mi plasarès cjatâ chei verbâi des sentadis di consei regjonâl prime de aprovazion de leç regjonâl di tutele de lenghe furlane par fâur visâ di ce che a disevin Camber e ducj chei altris firmataris: al sarès cumò di cjapâ chei discors e fâur lei i verbâi gambiant la peraule "furlan" cu la peraule "triestin", "biasiac", "graisan"... e domandâur: "Cemût ti sintaressistu?"
Come che al à dit cualchidun: o che si è di front a une conversion totâl (ma o dubiti...) o che al è un tipic esempli di schizofrenie...
E intant che il President de Regjon si dimostre une vore frêt tai confronts di cheste propueste sui dialets, jo us segnali un biel editoriâl di Dree Valcic sul Gazzettino di vuê.
Come che al à dit cualchidun: o che si è di front a une conversion totâl (ma o dubiti...) o che al è un tipic esempli di schizofrenie...
E intant che il President de Regjon si dimostre une vore frêt tai confronts di cheste propueste sui dialets, jo us segnali un biel editoriâl di Dree Valcic sul Gazzettino di vuê.
20 settembre 2008
Une zornade speciâl
Prime di dut us auguri une robe. Che l'amôr fresc che o vês vuê no us bandoni mai te vite. Soredut che o vedis la gracie di no pratindi masse un di chel altri, ma di jessi bogns di sopuartâsi un cul altri. Mai concludi, inte vite concrete, masse svelts. Spietâ simpri. Il spietâ e je la forme dal sopuartâ, e je la forme miôr par podê lâ dacuardi.
Seconde robe. Inte fieste dal matrimoni no si pues dismenteâ che no sin dibessôi, stant che la fieste dal matrimoni e je la fieste de risultive de vite. E alore no sin dibessôi, ma, tune maniere o ta chê altre, e je dute la umanitât che e fâs fieste chi cun nô.
E alore us dîs chest: us auguri che Diu us dedi la gracie di vê fruts, di vê fîs. E che ju vedis in chê cuantitât che e je convenient pe umanitât di vuê e di doman, pal popul nestri di vuê e di doman, par voaltris.
pre Checo Placerean
ps: un grazie a Ranieri pal servizi fotografis
Seconde robe. Inte fieste dal matrimoni no si pues dismenteâ che no sin dibessôi, stant che la fieste dal matrimoni e je la fieste de risultive de vite. E alore no sin dibessôi, ma, tune maniere o ta chê altre, e je dute la umanitât che e fâs fieste chi cun nô.
E alore us dîs chest: us auguri che Diu us dedi la gracie di vê fruts, di vê fîs. E che ju vedis in chê cuantitât che e je convenient pe umanitât di vuê e di doman, pal popul nestri di vuê e di doman, par voaltris.
pre Checo Placerean
ps: un grazie a Ranieri pal servizi fotografis
19 settembre 2008
Mandi di Dortmunt
E Friulidoc, pe prime volte te sô storie, al piert il bancut dal Fa.f, l'Udin al vuadagne in tifoserie. Ve chi la foto che mi mande il Pionîr che al à cjatât a Dortmunt la tifoserie svuizare dal Udin. E mi conte che e jere ancje int dal Lussenburc. Cun di plui, ducj chei furlans in trasfierte a àn puartât ben al Udin che al à vinçude la partide 2 a 0!
Alè Udin!
Alè Udin!
18 settembre 2008
Confindustrie su Telefriuli
Usgnot Telefriuli e dedica un speciâl a la assemblee di Confindustrie di lunis passât. O speri che e mandi in onde ancje l'intervent de ministre Sandra Pupatello Pizzolitto (te foto cun Donald Ziraldo, Luca Peresson e Carlo Della Vedova).
Inzornament: ve chi la pagjine dal sît di Confindustrie di Udin cul video dal prin intervent de ministre Sandra Pizzolitto Pupatello.
(un grazie doverôs a Luca, che i ai cjapade dal so blog la foto!)
Inzornament: ve chi la pagjine dal sît di Confindustrie di Udin cul video dal prin intervent de ministre Sandra Pizzolitto Pupatello.
(un grazie doverôs a Luca, che i ai cjapade dal so blog la foto!)
17 settembre 2008
La Patrie e je... in taule
Il numar di Setembar de Patrie dal Friûl al è dedicât a la cusine... no tal sens de sûr dal cusin, ma tal sens di ce che si fâs di bon di mangjâ chi di nô.
Tantis informazions che ancje jo o ai savût pe prime volte e che a mertin di jessi letis dutis.
Se no savês di ce bande tacâ, us segnali la recension di 2 libris: un libri di storie che si presente no propit ben e la riedizion di Siôr Santul, di pre Toni Beline.
Simpri te memorie di pre Toni, ve ca un biel intervent di pre Tonin Cjapielâr in mert a lis cuistions relativis a la traduzion des sôs oparis.
E visaits che ancje se Internet al è plui comut, l'abonament us fâs gjoldi miôr la riviste: su la cjarte e je dute une altre robe.
Tantis informazions che ancje jo o ai savût pe prime volte e che a mertin di jessi letis dutis.
Se no savês di ce bande tacâ, us segnali la recension di 2 libris: un libri di storie che si presente no propit ben e la riedizion di Siôr Santul, di pre Toni Beline.
Simpri te memorie di pre Toni, ve ca un biel intervent di pre Tonin Cjapielâr in mert a lis cuistions relativis a la traduzion des sôs oparis.
E visaits che ancje se Internet al è plui comut, l'abonament us fâs gjoldi miôr la riviste: su la cjarte e je dute une altre robe.
16 settembre 2008
Biel intervent de ministre Pizzolitto
Che la ministre canadese pal cumierç e il disvilup economic Sandra Pizzolitto (te foto cul President de Regjon Renzo Tondo e il President di Confindustrie di Udin Adriano Luci) e fos une persone pardabon straordenarie, lu vevi za acenât cualchi zornade indaûr. E îr a la assemblee di Confindustrie di Udin e je rivade puntuâl la conferme. Jo no jeri, ma mi àn riferît, e no stenti a crodi, che la ministre Pizzolitto e à fevelât bogns 10 minûts par furlan! E e je stade grandiose no dome parcè che e à doprât la lenghe furlane, ma ancje par chel che e à dit: forme e sostance cun fuarts riferiments al valôr de indentitât e dal jessi furlans. O pensi che e sedi stade une dimostrazion esemplâr e savê che il public in sale (nol covente che o disi cui che al jere) al vedi preseât cun entusiasim chest intervent, al vedi di fâ pensâ. Ancje la Mercigaglia, presidente de Confindustrie taliane, mi àn riferît, e à di vê dit che e veve capît alc e che i displaseve di no podê ancje jê saludâ par furlan: la prossime volte si prepararà alc par furlan.
Une notizie che e mertave secont me plui spazi rispiet a ce che i à dât la stampe: Messaggero, Gazzettino (cuntune biele citazion di Luci) e Radio Onde Furlane a àn metût in evidence chest fat. Ma jo mi sarès spietât alc di plui.
Par concludi, la Sandra Pizzolitto e à continuât il so intervent par inglês, corezint la interprete cuant che e sintetizave masse la traduzion par talian. Insome, se o fos a stâ in Ontario o votarès Sandra Pizzolitto Pupatello.
Une notizie che e mertave secont me plui spazi rispiet a ce che i à dât la stampe: Messaggero, Gazzettino (cuntune biele citazion di Luci) e Radio Onde Furlane a àn metût in evidence chest fat. Ma jo mi sarès spietât alc di plui.
Par concludi, la Sandra Pizzolitto e à continuât il so intervent par inglês, corezint la interprete cuant che e sintetizave masse la traduzion par talian. Insome, se o fos a stâ in Ontario o votarès Sandra Pizzolitto Pupatello.
15 settembre 2008
Gnognomostre
Ogni tant il Dree al torne a fâsi vîf achì in Patrie... ve ca l'invît a la sô prossime mostre cui Gnognosaurs!
14 settembre 2008
Cinc, cuatri, trê, doi, un... Zero/ter
Al mancje pôc a la fin dal Istât... per no dismenteâsi e par gjoldi inmò un pôc dal mâr, dal savalon e dal soreli...
13 settembre 2008
Casse integrazion in Snaidero
O scuen ameti che no sai cemût che e je la situazion. O ai let ancje jo come voaltris i gjornâi e di cualchi timp o cîr di seguî ce che al sucêt te Snaidero a Maian par chei 40 che a son di masse. La uniche robe che o pues fâ e je meti l'ultin dai tancj articui, che vuê al è sul Messaggero Veneto. Un aspiet mi somee interessant pes personis coinvoltis: l'acuardi al è rivât di corse dant in curt une rispueste a chês 40 personis.
12 settembre 2008
Blasco 10 a Udin
Un Blasco in formissime (cjavei taiâts e grinte di vendi) e un concienton che no si dismentee!
E jo e la Ninine o jerin li!
E jo e la Ninine o jerin li!
11 settembre 2008
Sandra Pizzolitto Pupatello ospit di Confindustrie di Udin
Cheste e je Sandra Pizzolitto Pupatello. Ai plui, forsit, chest non no ur dîs nuie, ma cheste biele siore e je la ministre pal cumierç e il disvilup economic dal Ontario e e sarà ospit de Confindustrie di Udin, lunis che al ven pe assemblee anuâl.
La ministre Pizzolitto e à origjin furlane, braurose des sôs lidrîs e fevele benon ancje par furlan e in pratiche si pues ben dî che e je la seconde cjarie dal Guvier dal Ontario.
No pensi che al coventi zontâ nuie altri: personis cussì a fasin capî ce che a àn puartât i furlans pal mont. Al sarès propit biel vierzi un puint cul Canadà, par un dialic di disvilup economic cun chel paîs: la seconde citât furlane tal mont e je Toronto e al sarès propit impuartant che la nestre int e aprofitàs di chest canâl.
Dopo dut chest, o ringrazii inmò une volte Luca e Carlo che me àn fate cognossi midiant dal documentari "Farcadice - Diari di Viaç: Toronto".
La ministre Pizzolitto e à origjin furlane, braurose des sôs lidrîs e fevele benon ancje par furlan e in pratiche si pues ben dî che e je la seconde cjarie dal Guvier dal Ontario.
No pensi che al coventi zontâ nuie altri: personis cussì a fasin capî ce che a àn puartât i furlans pal mont. Al sarès propit biel vierzi un puint cul Canadà, par un dialic di disvilup economic cun chel paîs: la seconde citât furlane tal mont e je Toronto e al sarès propit impuartant che la nestre int e aprofitàs di chest canâl.
Dopo dut chest, o ringrazii inmò une volte Luca e Carlo che me àn fate cognossi midiant dal documentari "Farcadice - Diari di Viaç: Toronto".
10 settembre 2008
Fieste a Cjasesole
Cun doman e tache la fieste de Madone dal Don, che no je la fieste de mari de femine dal plevan...
A Cjasesole a tachin i 4 dîs di sagre e jo i fâs tancj compliments a Dario dai Ols par savê jessi ancje chest an anime de fieste tignint dongje la proloco dal paîs e ducj chei che i dan une man. Anzit, bulos ducj!
PS: ve ca l'articul che al è jessût sul Gazzettino.
A Cjasesole a tachin i 4 dîs di sagre e jo i fâs tancj compliments a Dario dai Ols par savê jessi ancje chest an anime de fieste tignint dongje la proloco dal paîs e ducj chei che i dan une man. Anzit, bulos ducj!
PS: ve ca l'articul che al è jessût sul Gazzettino.
09 settembre 2008
Lucio Battisti, 10
A son dîs agns che nol è plui... ma o pensi che ognidun che al cjale chest video (o altris...) nol à dismenteât la sô musiche. Cuant che o sintût par radio che al jere muart, no sai parcè, mi è someât che si sierave un toc de nestre storie resinte. O ai sielt dome une des tantis bielis cjançons, ma dome parcè che no mi saressin stadis dutis chês che mi plasin...
08 settembre 2008
Bandieris in place
Cuant che a Maian tu fevelis di Gjani Dafare, fûr dal lavôr, ti ven iniments la Ferrari e i alpins. Dispès Gjani al met fûr sui barcons dal so condomini tantis bandieris (cuant che e vinç la Ferrari nol mancje mai il cjavalut neri su sfont ros). Ma ancje in ocasion dal meeting di atletiche al à metût a disposizion la sô terace par decorâ la place cu lis bandieris des rapresentativis che a àn partecipât.
La foto no je cuissà ce, ma e je avonde par complimentâsi e ringraziâ Gjani pe disponibilitât e pe sensibilitât.
La foto no je cuissà ce, ma e je avonde par complimentâsi e ringraziâ Gjani pe disponibilitât e pe sensibilitât.
07 settembre 2008
Fieste dai mus
Ve ca une altre foto dal album dai ricuarts. In ocasion de fieste di Feagne no podevi no meti une fotute che mi viôt cuntun mussut... pe cronache jo o soi che cu lis tiracjis e i sandaluts...
06 settembre 2008
Muris in fieste
Ve ca la locandine di Muris in Fieste, un biel event a Muris di Ruvigne. Jo o ai stât ancje l'an passât e mi à plasût. Tra lis iniziativis di chest an mi incuriosìs il concors di cine curt e l'apontament cu lis machinis e lis motos di une volte che al sarà doman.
Tancj compliments a Diana che si dâ une vore di fâ par cheste manifestazion.
Tancj compliments a Diana che si dâ une vore di fâ par cheste manifestazion.
05 settembre 2008
Gnûf libri par imparâ il furlan
Il Cuf, consorzi universitari furlan, al presente il gnûf libri di Stefania Garlatti-Costa e Roberta Melchior. Il test al è un cors par imparâ il furlan: cui che al à voie di vê informazions al pues contatâ il consorzi, fracant chi.
Chi us met il test dal comunicât stampe.
Compliments al editôr e a lis autoris.
Chi us met il test dal comunicât stampe.
Compliments al editôr e a lis autoris.
03 settembre 2008
Chiara cu la Patrie
Aprofitant de biele fieste che la frazion di Cjavalì di Tavagnà i à dedicât, o soi lât a puartâ la Patrie dal Friûl a Chiara Cainero (te foto cun in man il numar de Patrie di Avost 2008), che o vevin intervistât prime des Olimpiadis.
Cuant che jo e la Ninine i vin dit che la Redazion de Patrie e jere braurose di vêi puartât ben cun chê interviste, nus à ringraziât!
E noaltris o ringraziìn jê pe biele sodisfazion sportive che e à regalât a dut il Friûl!
Cuant che jo e la Ninine i vin dit che la Redazion de Patrie e jere braurose di vêi puartât ben cun chê interviste, nus à ringraziât!
E noaltris o ringraziìn jê pe biele sodisfazion sportive che e à regalât a dut il Friûl!
02 settembre 2008
Rally di Maian
Chest al è il percors dal Rally di Maian che si corarà ai 20 di Setembar.
Compliments al Gnut e a la Pro Majano par vê puartât inmò une volte chest event!
Compliments al Gnut e a la Pro Majano par vê puartât inmò une volte chest event!
01 settembre 2008
Dree sul Gazzettino
Se a cualchidun i fos scjampade, ai 21 di Avost e je vignude fûr une biele intervistute al Dree (te foto) sul Gazzettino. Te pagjine si fevelave di furlan e imigrâts, che a imparin la nestre lenghe cence tancj prejudizis.
Dongje, il Dree al dîs la sô a coment dal articul principâl. Oltri che pai contignûts, la interviste e je biele parcè che mi somee che e sedi la prime volte che al vegni publicât suntun cuotidian un articul par furlan e talian, cence tancj fastidis o fufignis.
Chi l'articul di vierzidure e chi la interviste dal Dree.
Dongje, il Dree al dîs la sô a coment dal articul principâl. Oltri che pai contignûts, la interviste e je biele parcè che mi somee che e sedi la prime volte che al vegni publicât suntun cuotidian un articul par furlan e talian, cence tancj fastidis o fufignis.
Chi l'articul di vierzidure e chi la interviste dal Dree.
Iscriviti a: Post (Atom)


text:
Il
festival european de cjançon Eurovision si conferme simpri di plui
une manifestazion indreçade a esaltâ une vision dal continent
centrade sui stâts e sul monolinguisim inglês a dam de pluralitât
e de diversitât des comunitâts nazionâls e des lenghis che lu
componin. L’inglês di fat al devente simpri di plui la uniche
lenghe de manifestazion, tes cjançons, te presentazion e fintremai
tes scritis ametudis su lis bandieris dal public che al partecipe ae
finâl. E propit la diretive interne su lis bandieris ametudis in
sale dade fûr chest an de organizazion e à jevât scjas. Te liste
des bandieris che il public nol pues puartâ, in plui di chês cun
publicitâts, cun simbui o scritis che a puedin risultâ ofensivis, a
son elencadis ancje chês che a àn scritis che no sedin par inglês
o che a rapresentin comunitâts locâls, autonomis o regjonâls. Come
a dî: nuie stât, nuie bandiere. Proibizion però ancje par chês
realtâts aministrativis che la lôr statualitât no je ricognossude
di ducj tant che Cossovo, Transnistrie o Palestine. Il piês però si
lu à tocjât là che, te liste des bandieris metudis come esempli di
proibî, si à metût dongje chê basche (ikurriña)
cun chê dal stât islamic. Lis reazions duris rivadis dal Paîs
Basc, ma ancje de Catalogne, de Corsiche e di altris nazions cence
stât a àn puartât i organizadôrs a scusâsi. Pecjât che, ancje
se la imagjin de bandiere basche cumò e je stade gjavade de liste
dai esemplis, la proibizion di metile fûr intant de manifestazion e
reste.
Font:
Naiz:,
28 e 29/04/16;
VilaWeb, 29/04/16


text:
E-libri
Un e-libri (oben e-book par inglês) al è un "libri electronic", ven a stâi l'ecuivalent in formât electronic di un libri stampât.
Nol esist un unic formât par i libris electronics: a esistin e-libris in formât di test sempliç (TXT), in formât Postscript (PS), in formât HTML e une vore di formâts, jenfri di lôr il difondût formât PDF (Formât Puartatil par i Documents), svilupât in origjin da Adobe.
Un e-libri al pues jessi otignût di un libri stampât doprant il Ricognossiment Otic dai Caratars (OCR), al pues jessi publicât tal stes timp de version su cjarte, o fintremai rimplaçâle, taiant cussì lis spesis di publicazion.
Jenfri i ponts a favôr dai e-libris al è la puartabilitât e la interativitât, la pussibilitât di fâ copiis e stampis, i vantaçs economics e ambientâi di no avalêsi da stampe. I svantaçs dai e-libris invezit rivuardin par solit lis problematichis dal particolâr formât electronic, dal dirit di autôr, e plui in gjenerâl il fat di jessi dipendents di un ordenadôr par la leture.
Intai ultins agns, a àn començât a fassi viodi sul marcjât lis pagjinis electronichis, ven a stâi imprescj cuntun piçul visôr apueste par lei i e-libris cence bisugne di un ordenadôr.
Leams esternis[cambie | modifiche il codiç]
archivis di e-libris par furlan[cambie | modifiche il codiç]
- (furlan) E-libris da friul.net
- (furlan) (talian) E-libris de associazion San Giorgio Insieme
- (furlan) E-libris di pre Beline intal sît di Glesie Furlane
- (furlan) E-libris par furlan intal progjet Gutemberg


text:
dilluns, de novembre 27, 2006
Cueis, e seradis
O soi stât sabide a fâ un zîr su pai colli bolognesi. plui di 2 agns culì e no eri mai stât, une vergogne... Puescj veramentri biei, dopo a jerin ducj i colôrs sul ros e l'arançon, cun bielis viodudis sul bas. Al è incredibil come a pôçs chilometris di une grande citâts tu cjatis zonis cussì salvadis e bielis. E po chê altre sere che soi lât a sintî sunâ il me compagn di cjase. Al sune il liron. Il gjenar no mi plâs, ma al jere dome par fâ alc. Dopo sin lâts a cjase di chê sô amie e bon. Al è simpri divertent fâsi une serade cussì ogni tant. Bon cumò chestis dôs setemanis o ai di studiâ come un ludro parcè che i esams a son dongje. E dut al torne a scomençâ come une volte. Sigh
Etichetis: esplorazions, seradis, universitât
dijous, de novembre 16, 2006
Jo odei i trenos
Jo ju odei. Ma plui di ogni altre robe. Mi metin al siopar juste cuant che o ai di tornâ sù. O soi sigûr che l'Italie al è l'unic paîs disvilupât dulà che sucedin robis cussì. Sperin che faledi dut cussì a tornin a creâ une societât di zero. E magari viarzin ancje ae concorince. Ma son dome sperancis. A cambiin i guviers ma nol cambie nuie. Stupid country. I should have left it before. Hope there is still time for that.
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
Etichetis: informatiche, trenos, universitât
diumenge, d’octubre 29, 2006
The days of way back
O soi lât a durmî a lis 5. Cul fat dal cambiament de ore (che no ai mai capît dal dut jo...) nol sameave tant tart; po si sin metûts a zuiâ a Risiko e il timp al è svolât. Miôr chel dal Monopoli, chel mi fâs propit rabiâ, piardi bêçs no mi plâs. Comunque, o stavi pensant che trê agns fa, chest periodi, o jeri biel che mi la gjoldevi in Californie. Za trê agns mi samee îr. O mi samee un insium. Chês spiagis mi son restadis dentri, in Friûl no son puescj dulà lâ sul mâr e cjalâ cence vê nissun atôr. Boh, forsit di unviar. Però lì tu viodevis propit l'ocean, un spazi che no tu sâs dulà che al finìs e dulà che al è scomençât. Al jere compagn ancje in Portugal.. al è naturâl che vint simpri sot dai voi che viste lì ti ven naturâl ti cjapâ la barcje e viodi ce che al è oltri. Cuissà se rivarai a tornâ a San Francisco. Là si cjate ancje la fumate, par cui o saressi a cjase, forsit juste un cuatri salidis masse ripidis ma par chel tu fasis l'abitudin. Trê agns. Ciert che se tu ti metis a cjalâ indaûr spes ti ven dome mâl al cûr. Miôr cjalâ indevant, sperant che al puartedi alc di bon
dimecres, d’octubre 18, 2006
Passade ancje chiste
Ancje il complean al è passât. Soi lât a mangjâ une pize cun chei de clas e dopo a bevi alc. Ae fin mi soi divertût. Comunque, crodi che chist al sedi il periot plui cuiet di cuant che o ai tacât cu la universitât. Nissun test intermedi, dome i esams a la fin. Par cui no tu âs un grum di pression, tu ti la puedis cjapâ un tic plui comude cul studi. Sperin no masse. Stoi ancje zuiant un biel pôc cul ordenadôr rispiet ai mês precedents. Soredut MicroMachines V4, ch'al è une figade di zuiâ cui amîs. E Toca Race Driver2 par sintîsi un pôc Schumacher. Dopo se un al è cojon lu fâs ancje te realtât. Jo dome ogni tant, no cuant che o passi pe place di Palme. Buenas noches
dimarts, d’octubre 10, 2006
Horatium
Siarin ancje cun cheste ode che e je bielone par me, se tu cjalis oltri il vers (abusât) dal carpe diem. Se us covente une traduzion, cirîtla su Google.
Tu ne quaesieris, scire nefas, quem mihi, quem tibi
finem di dederint, Leuconoe, nec Babylonios
temptaris numeros. ut melius, quidquid erit, pati.
seu pluris hiemes seu tribuit Iuppiter ultimam,
quae nunc oppositis el pene debilitat pumicibus mare
Tyrrhenum: sapias, vina liques et spatio brevi
spem longam reseces. dum loquimur, fugerit invida
aetas: carpe diem quam minimum credula postero.
Subscriure's a: Missatges (Atom)